Karen J. Klint (S), 2000-02-29:
Selv i det land, der har skabt forfatteren til moralen om en lille fjer, der blev til en langt større historie, kan man undre sig over, at enkeltsager i den grad kan styre den politiske dagsorden, som vi lige nu ser på ældreområdet. Nuvel - de enkeltsager, der har været om dårlig omsorg, viser tydeligt, at noget går galt.
Det skal naturligvis stoppes, og alle skal forebygge, at andre udsættes for dårlig omsorg.
Men er det nye love, flere regler, der skal til for at sikre god omsorg og respekt for de ældre, der har allermest brug for støtte og hjælp?
Det tror jeg ikke.
Der findes allerede gode love og regler om tilsyn, om omsorgspligt, om kvalitetsstandarder, om at pleje skal gives individuelt og i respekt for den ældre selv, og at den skal tilrettelægges i samråd med den ældre og dennes pårørende.
Der findes regler om beboerråd eller pårørenderåd, der faktisk har samme kompetence som personalets samarbejdsudvalg.
Der er regler om medicingivning og medicinhåndtering, der er retssikkerhedsloven, der er klage- og ankesystemer, der er retten til at komme på plejehjem i en anden kommune osv. osv., så der er næppe behov for flere regler.
Jeg tror derimod, at vi alle trænger til at repetere det gældende regelsæt og ikke mindst tage det alvorligt, så
det bliver omsat i praksis til gavn for de ældre
Med beslutningsforslag nr. B 82 ønsker Dansk Folkeparti, at der indføres uanmeldte tilsyn på landets plejehjem.
I forslaget henvises til, at embedslægerne indtil 1991 aflagde sådanne kontrolbesøg, men det fremgår ikke tydeligt, om det er et nyt embedslægetilsyn, der ønskes indført.
Formålet med et uanmeldt tilsyn er, at sådanne kontrolbesøg har en præventiv virkning, så uheldige episoder kan minimeres eller helt undgås, og Socialdemokratiet er enig heri.
Det er faktisk også disse mål, der ønskes nået med de eksisterende love for udøvelsen af kommunernes tilsyn med plejehjemmene.
Tilsynsreglerne findes både i serviceloven og i lov om retssikkerhed på det sociale område.
Kommunerne er forpligtede til sammen med brugerne at tilrettelægge
synlige procedurer for udøvelsen af tilsynet, og målet er, at tilsynet ud over selve kontrolfunktionen også kan være en vigtig faktor i udviklingen af bedre omsorg og pleje m.v. Flere amter og kommuner arbejder både med anmeldte og uanmeldte tilsyn, for det er rigtigt, at uanmeldte besøg spiller en særlig rolle. Med hensyn til B 82 skal vi huske, at det kommunale tilsyn ikke kun vedrører sundhedsmæssige og medicinske forhold.
Det er lige så vigtigt at føre tilsyn med den øvrige pleje, de omsorgsmæssige tilbud og trygheden i beboernes liv døgnet rundt.
Kommunalbestyrelsen har ansvaret for kvaliteten i servicens indhold, uanset om der er tale om et kommunalt, privat eller selvejende plejehjem.
Ansvaret kan nemlig ikke uddelegeres, og den socialdemokratiske gruppe vil gerne være med til at holde kommunerne fast på deres ansvar og tilsyn.
Men det gøres bedst i dialog med kommuner, pårørende, ældre og ansatte, og da der allerede i dag kan arbejdes med uanmeldte tilsynsbesøg, synes vi faktisk, at beslutningsforslaget er overflødigt, og kan derfor ikke støtte det.
Jeg har nu forstået den konkrete sag sådan, at der var en masse rumlerier i lokalområdet, så hvis kommunen bare havde opfyldt sin almindelige tilsynsforpligtelse eller havde taget de rumlerier højtideligt, som kommunen er forpligtet til at gøre, havde det ikke været nødvendigt for embedslægen at lave et uanmeldt tilsyn.
Det kan være nødvendigt at se alvorligt på det, men det er kommunerne også forpligtet til efter den lovgivning, der er i dag, og når kommunerne laver fejl, skal de have skældud for det.
Det er godt, at nogle andre stopper det, men kommunen kunne lige så godt selv have stoppet det, og det ville have klædt kommunen, hvis den havde gjort det.